РЕШЕНИЕ НА КОМИСИЯТА
от 22 май 2013 година
за прекратяване на антисубсидийната процедура във връзка с вноса на велосипеди с произход от Китайската народна република
(2013/227/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 597/2009 на Съвета от 11 юни 2009 г. относно защитата срещу субсидиран внос от държави, които не са членки на Европейската общност (1) („основният регламент“), и по-специално член 14 от него,
след консултация с Консултативния комитет,
като има предвид, че:
A. ПРОЦЕДУРА
1. Започване на процедура
(1)
През април 2012 г. Европейската комисия („Комисията“) уведоми чрез известие, публикувано в Официален вестник на Европейския съюз (2) („известието за започване на процедурата“), за започване на антисубсидийна процедура във връзка с вноса в Съюза на велосипеди с произход от Китайската народна република („антисубсидийната процедура“).
(2)
Антисубсидийната процедура беше започната вследствие на жалба, подадена на 15 март 2012 г. от ЕВМА („Европейска асоциация на производителите на велосипеди“, наричана по-нататък „жалбоподателят“) от името на производители от Съюза, представляващи над 25 % от общото производство на Съюза на велосипеди.
(3)
Жалбата съдържаше prima facie доказателства за субсидиране на въпросния продукт и за произтичаща от това съществена вреда, счетени за достатъчни основания за започване на процедура.
(4)
Жалбоподателят, другите известни производители от Съюза, сдруженията на производители от Съюза, известните производители износители в Китайската народна република (КНР) и сдруженията на производители износители, представителите на КНР, известните вносители и сдруженията на вносители, известните производители от Съюза на части за велосипеди и техните сдружения и известните ползватели бяха официално уведомени от Комисията за започване на процедурата, като тя им изпрати въпросници. На заинтересованите страни беше предоставена възможност да изложат становищата си в писмен вид и да поискат изслушване в срока, посочен в известието за започване на процедурата.
2. Паралелна антидъмпингова процедура
(5)
През март 2012 г. Комисията уведоми чрез известие, публикувано в Официален вестник на Европейския съюз (3), за започване на междинно преразглеждане на антидъмпинговите мерки във връзка с вноса в Съюза на велосипеди с произход от КНР съгласно член 11, параграф 3 и член 13, параграф 4 от Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (4) („основният антидъмпингов регламент“). Разследването все още е в ход.
3. Паралелно разследване във връзка със заобикалянето на мерките
(6)
През септември 2012 г. с Регламент (ЕС) № 875/2012 на Комисията (5) тя започна разследване във връзка с възможното заобикаляне на антидъмпинговите мерки, наложени с Регламент за изпълнение (ЕС) № 990/2011 на Съвета (6) относно вноса на велосипеди с произход от КНР чрез внос на велосипеди, изпратени от Индонезия, Малайзия, Шри Ланка и Тунис, независимо дали е с деклариран произход от Индонезия, Малайзия, Шри Ланка и Тунис, или не, и въвеждане на регистрационен режим за този внос („разследването във връзка със заобикалянето на мерките“).
(7)
През ноември 2012 г. Комисията обяви чрез известие, публикувано в Официален вестник на Европейския съюз (7), че констатациите от разследването във връзка със заобикалянето на мерките могат да се използват в антисубсидийната процедура.
(8)
Разследването във връзка със заобикалянето на мерките все още е в ход.
Б. ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
(9)
С писмо до Комисията от 22 март 2013 г. жалбоподателят официално оттегли жалбата си.
(10)
В съответствие с член 14, параграф 1 от Регламент (ЕО) № 597/2009, когато жалбоподателят оттегли жалбата си, процедурата може да се прекрати, освен ако това не би било в интерес на Съюза.
(11)
Комисията сметна, че настоящата процедура следва да се прекрати, тъй като при съответното антисубсидийно разследване не бяха открити никакви основания да се счита, че едно такова прекратяване не би било в интерес на Съюза. Заинтересованите страни бяха съответно информирани и им беше предоставена възможността да изразят мнението си. Не бяха получени обаче никакви коментари, които да обосноват друго заключение.
(12)
Ето защо се заключи, че антисубсидийната процедура във връзка с вноса в Съюза на велосипеди с произход от КНР следва да се прекрати без налагане на мерки,
ПРИЕ НАСТОЯЩОТО РЕШЕНИЕ:
Член 1
С настоящото решение се прекратява антисубсидийната процедура във връзка с вноса в Съюза на велосипеди (включително велосипедите на три колела за пренасяне на товари, но без едноколесните велосипеди), без двигател, с произход от Китайската народна република и понастоящем класирани в кодове по КН 8712 00 30 и ex 8712 00 70.
Член 2
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 22 май 2013 година.